Národná rada Slovenskej republiky

VIII. volebné  obdobie

 Číslo: CRD-2112/2020

302a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 152/1995 Z. z. o potravinách v znení neskorších predpisov (tlač 302) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 152/1995 Z. z. o potravinách v znení neskorších predpisov (tlač 302)  (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 476 z 1. decembra 2020 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  
	Výboru Národnej rady Slovenskej republiky pre hospodárske záležitosti a
Výboru Národnej rady Slovenskej republiky pre pôdohospodárstvo a životné prostredie.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 205                     z 21. januára 2021
•	Výbor Národnej rady Slovenskej republiky pre hospodárske záležitosti uznesením č. 125 z 25. januára 2021
•	Výbor Národnej rady Slovenskej republiky pre pôdohospodárstvo a životné prostredie uznesením č. 74 z 25. januára 2021

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1. V čl. I, bode 22, v nadpise k § 31a sa za slovo „chráneného“ vkladajú slová „a zapísaného“ a v § 31a ods. 1 sa za slovo „chránené“ vkladajú slová „a zapísané“.

Ide o legislatívno-technickú úpravu, ktorou sa spresňuje právny text v súlade s čl. 2 ods. 2 nariadenia (EÚ) 2019/1753: „Po pristúpení Únie k Ženevskému aktu a potom pravidelne Komisia ako príslušný orgán v zmysle článku 3 Ženevského aktu podáva Medzinárodnému úradu Svetovej organizácie duševného vlastníctva (ďalej len „Medzinárodný úrad“) žiadosti o medzinárodný zápis zemepisných označení chránených a zapísaných podľa práva Únie a vzťahujúcich sa na výrobky s pôvodom v Únii podľa článku 5 ods. 1 a 2 Ženevského aktu.“.

Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

2. V čl. I, bode 22, §31a ods. 1 sa slová „majú pôvod“ nahrádzajú slovami „sa vzťahujú na výrobky s pôvodom“.

Ide o legislatívno-technickú úpravu, ktorou sa spresňuje navrhovaný právny text; označenie pôvodu výrobku a zemepisné označenie výrobku sú právne inštitúty, ktorých pôvod sa neurčuje. Označenie pôvodu výrobku ako aj zemepisné označenie pôvodu výrobku sa používa na označenie výrobku, ktoré pochádza z určitého miesta alebo územia. Rovnako nariadenie (EÚ) 2019/1753 v čl. 2 ods. 1 vo vzťahu k zemepisným označeniam používa slovné spojenie „zemepisné označenie vzťahujúcich sa na výrobky s pôvodom v Únii podľa článku 5 ods. 1 a 2 Ženevského aktu.“.

Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

3. V čl. I, bode 23, § 32 ods. 3 sa za slovo „špecifikáciu“ vkladá slovo „výrobku“.

Ide o legislatívno-technickú úpravu, ktorou sa spresňuje pomenovanie právneho inštitútu „špecifikácia výrobku“ v súlade s terminológiou používanou v príslušných záväzných právnych aktoch Európskej únie [napr. čl. 22 nariadenia (EÚ) 2019/787; čl. 7 nariadenia (EÚ) 1151/2012]. Rovnako v osobitnej časti dôvodovej správy k návrhu zákona (bod 23) sa uvádza: „V zmysle národnej legislatívy SR musí byť špecifikácia výrobku odsúhlasená Ministerstvom pôdohospodárstva a rozvoja vidieka SR.“.

Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

4. V čl. I, bode 30, § 38a ods. 2 prvej vete sa na konci pripájajú slová „tohto zákona“. 

Ide o legislatívno-technickú úpravu, ktorou sa text ustanovenia spresňuje v záujme terminologickej presnosti a jednoty právnej úpravy (napr. v § 38 ods. 4 platného zákona č. 469/2003 Z. z. sa uvádza „podľa prvej až štvrtej časti tohto zákona“).

Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

Gestorský výbor odporúča hlasovať o bodoch 1 až 4 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona, ktorým sa mení a dopĺňa zákon č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 152/1995 Z. z. o potravinách v znení neskorších predpisov (tlač 302)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 130 z 26. januára 2021.
 
Týmto uznesením výbor zároveň poveril spoločného spravodajcu Petra Vonsa predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 26. januára 2021

Peter K r e m s k ý, v.r.  
predseda Výboru NR SR 
pre hospodárske záležitosti